NARIADENIE KOMISIE (ES) č. 1815/2005
zo 7. novembra 2005,
ktorým sa mení a dopĺňa nariadenie (EHS) č. 2742/90 stanovujúce podrobné pravidlá pre uplatňovanie nariadenia Rady (EHS) č. 2204/90
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2204/90 z 24. júla 1990, ktorým sa stanovujú ďalšie všeobecné pravidlá o spoločnej organizácii trhu mlieka a mliečnych výrobkov, pokiaľ ide o syr (1), a najmä na jeho článok 3 ods. 3,
keďže:
(1)
V prvom pododseku článku 3 ods. 3 nariadenia (EHS) č. 2204/90 sa stanovuje pokuta Spoločenstva v prípade používania kazeínu a kazeinátov bez oprávnenia pri výrobe syra. Pokuta Spoločenstva sa rovná 110 % rozdielu medzi hodnotou odstredeného mlieka potrebného na výrobu 100 kilogramov kazeínu a kazeinátov vyplývajúceho z trhovej ceny za sušené mlieko na jednej strane a trhovej ceny kazeínu na strane druhej.
(2)
V článku 4 ods. 1 nariadenia Komisie (EHS) č. 2742/90 (2) sa stanovuje suma, ktorá sa má zaplatiť z množstva kazeínu a kazeinátov použitých bez povolenia pri výrobe syra na 65,00 EUR za 100 kg na základe cien za kazeín a kazeináty zaznamenaných na trhoch v poslednom štvrťroku 2001. Táto suma by sa mala znížiť vzhľadom na trhovú cenu sušeného odstredeného mlieka a trhovú cenu kazeínu a kazeinátov, ktoré boli zaznamenané v druhom štvrťroku roku 2005.
(3)
Ceny zaznamenané na trhoch v druhom štvrťroku roku 2005 sú 200 EUR za 100 kg sušeného odstredeného mlieka a 580 EUR za 100 kg kazeínu a kazeinátov.
(4)
Nariadenie (EHS) č. 2742/90 by sa malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Článok 4 ods. 1 nariadenia (EHS) č. 2742/90 sa nahrádza týmto:
„1. Suma, ktorá sa má zaplatiť v súlade s článkom 3 ods. 3 nariadenia (EHS) č. 2204/90, je 22,00 EUR za 100 kg kazeínu a kazeinátov.“
Článok 2
Toto nariadenie nadobúda účinnosť piatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. novembra 2005